2010 m. gegužės 5 d. Europos Parlamento rezoliucija su pastabomis, sudarančiomis neatskiriamą Europos Parlamento sprendimo dėl Europos vaistų agentūros 2008 finansinių metų biudžeto įvykdymo patvirtinimo dalį



Oficialusis leidinys L 252 , 25/09/2010 p. 165 - 167



Europos Parlamento rezoliucija 2010 m. gegužės 5 d. su pastabomis, sudarančiomis neatskiriamą Europos Parlamento sprendimo dėl Europos vaistų agentūros 2008 finansinių metų biudžeto įvykdymo patvirtinimo dalį EUROPOS PARLAMENTAS, atsižvelgdamas į 2008 finansinių metų Europos vaistų agentūros galutines metines ataskaitas, atsižvelgdamas į Audito Rūmų ataskaitą dėl Europos vaistų agentūros 2008 finansinių metų metinių finansinių ataskaitų su Agentūros atsakymais [1], atsižvelgdamas į Tarybos 2010 m. vasario 16 d. rekomendaciją (5827/2010 – C7–0061/2010), atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį, atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [2], ypač į jo 185 straipsnį, atsižvelgdamas į Europos Parlamento ir Tarybos reglamentą (EB) Nr. 726/2004 [3], įsteigiantį Europos vaistų agentūrą, ypač į jo 68 straipsnį, atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje [4], ypač į jo 94 straipsnį, atsižvelgdamas į Darbo tvarkos taisyklių 77 straipsnį ir VI priedą, atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7–0078/2010), A. kadangi Audito Rūmai pranešė, kad jiems pateiktas pagrįstas patikinimas, jog 2008 finansinių metų metinės finansinės ataskaitos yra patikimos ir vykdytos finansinės operacijos yra teisėtos ir tvarkingos, B. kadangi Parlamentas 2009 m. balandžio 23 d. priėmė sprendimą Europos vaistų agentūros vykdomajam direktoriui suteikti patvirtinimą, kad Agentūros 2007 finansinių metų biudžetas įvykdytas [5], ir savo prie biudžeto įvykdymo patvirtinimo pridėtoje rezoliucijoje, inter alia, atkreipė dėmesį į: - biudžeto, susijusio su Telematikos programa, valdymo trūkumus, - su viešųjų pirkimų procedūromis susijusius trūkumus, - pažangą siekiant užtikrinti atitiktį mokesčių reglamentui; 1. pažymi, kad 2008 m. Agentūros biudžetas sudarė 182900000 EUR, palyginti su praėjusių metų 163100000 EUR biudžetu; be to, pažymi, kad Agentūrai skirtas 2,4 % mažesnis Bendrijos įnašas, palyginti su 2007 m., taigi 2008 m. Bendrijos įnašas sudarė 34000000 EUR; Veikla 2. sveikina Agentūrą nustačius modernią biudžeto sudarymo pagal veiklos sritis ir naudotojų poreikių patenkinimo stebėsenos sistemą; taip pat atkreipia dėmesį į tai, kad Agentūra, atsižvelgdama į padidėjusį mokslinių komitetų skaičių ir atitinkamo mokslinio darbo kiekį, šiuo metu nagrinėja savo komitetų struktūros veikimą, kad būtų padidinta jų sąveika; Asignavimų perkėlimas 3. susirūpinęs dėl to, kad Audito Rūmai nurodė, jog 36000000 EUR biudžeto asignavimų buvo perkelta (19,7 % biudžeto) ir 9700000 EUR asignavimų (5,3 % biudžeto) – panaikinta; pabrėžia, kad, kaip nurodyta ankstesniais finansiniais metais, aukštą administracinių išlaidų perkėlimų lygį – 21400000 EUR – iš esmės sąlygojo vaistų reguliavimo Telematikos programos diegimo IT išlaidos; taigi yra susirūpinęs dėl to, kad ši padėtis nesikeičia jau daugelį metų ir neatitinka metinio periodiškumo principo; Viešųjų pirkimų procedūros 4. ragina Agentūrą pagerinti savo viešųjų pirkimų procedūrų kokybę, kad būtų pašalinti Audito Rūmų nustatyti trūkumai (pavyzdžiui, susiję su kainos kriterijų vertinimo metodais ir su esminiu poreikiu pagrįsti procedūrų pasirinkimą); 5. atkreipia dėmesį į Agentūros ilgalaikę politiką sudaryti išankstinius užsienio valiutos keitimo sandorius siekiant dalį administracinio biudžeto apsaugoti nuo nepalankių svaro sterlingų keitimo kurso svyravimų; tikisi, kad Agentūra šiuos sandorius vykdys apdairiai; pataria sudaryti darbo grupę, kuri atidžiai stebėtų ir kontroliuotų apsidraudimo strategiją; Pajamos iš mokesčių 6. pabrėžia, kad mokesčiai už vertinimo paslaugas yra pagrindinis Agentūros pajamų šaltinis ir jie 2008 m. sudarė 70,2 % visų jos pajamų; taigi atkreipia dėmesį į asignuotųjų pajamų priemonės, skirtos toms agentūroms, kurios gauna pajamas iš mokesčių, svarbą sprendžiant nenuspėjamus su rinka susijusius uždavinius; 7. atkreipia dėmesį į tai, kad 2008 m. Agentūros įplaukos iš palūkanų sudarė 2046000 EUR; atsižvelgdamas į metinę finansinę ataskaitą ir į palūkanų dydį, daro išvadą, kad Agentūra nuolat turi itin didelį grynųjų pinigų kiekį; pažymi, kad 2008 m. gruodžio 31 d. Agentūros grynieji pinigai sudarė 41887000 EUR; prašo Komisijos, vadovaujantis Reglamento (EB, Euratomas) Nr. 2343/2002 15 straipsnio 5 dalimi, išnagrinėti galimybes, kaip galima padėti užtikrinti, jog grynieji pinigai būtų valdomi visiškai atsižvelgiant į poreikius, ir kaip reikėtų keisti metodą, kad Agentūra nuolat turėtų kuo mažiau grynųjų pinigų; Žmogiškieji ištekliai 8. atkreipia dėmesį į tai, kad patvirtintame personalo plane 2008 m. numatytas 481 etatas, iš kurių iki 2008 m. pabaigos buvo užimta 469; pažymi, kad 2008 m. įdarbintas 41 papildomas pagalbinis darbuotojas (pagalbiniai darbuotojai, pagal sutartis dirbantys darbuotojai, komandiruoti nacionaliniai ekspertai), taigi bendras darbuotojų skaičius buvo 587; Vidaus auditas 9. pripažįsta, kad Komisijos vidaus audito tarnyba savo audito ataskaitoje pateikė rekomendaciją, kuri laikoma visų svarbiausia ir yra susijusi su ekspertų interesų konfliktais, ir aštuonias labai svarbias rekomendacijas dėl Agentūros darbuotojų interesų konfliktų pagrindimo dokumentais, duomenų bazių, skirtų administracinėms vertinimo procedūroms paremti, ir gairių dėl duomenų išsaugojimo ir visiško tokių gairių įgyvendinimo parengimo; 10. sveikina Agentūrą priėmus elgesio kodeksą, kuriame nustatyti tarybos ir komiteto nariams, ekspertams ir Agentūros darbuotojams skirti nepriklausomumo ir konfidencialumo principai ir gairės; 11. pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2010 m. gegužės 5 d. rezoliucijoje [6] dėl ES agentūrų veiklos, finansų valdymo ir kontrolės. [1] OL C 304, 2009 12 15, p. 27. [2] OL L 248, 2002 9 16, p. 1. [3] OL L 136, 2004 4 30, p. 1. [4] OL L 357, 2002 12 31, p. 72. [5] OL L 255, 2009 9 26, p. 117. [6] Priimti tekstai, P7_TA(2010)0139 (žr. šio Oficialiojo leidinio p. 241). --------------------------------------------------